
REFERAT

privind aprobarea Actului adiţional nr. 1 la Convenţia  pentru reabilitarea clădirii istorice din Piaţa Unirii nr. 4, Timişoara, aprobată prin Hotărârea Consiliului Local al Municipiului Timişoara nr. 343/28.09.2010
În vederea punerii în valoare a unor clădiri istorice din municipiul Timişoara şi promovării unor activităţi tradiţionale ale municipiului Timişoara, Consiliul Local al Municipiului Timişoara şi S.C. URSUS Breweries S.A. au încheiat contractul de asociere nr. 1/20.05.2006, aprobat prin Hotărârea Consiliului Local al Municipiului Timişoara nr. 158/18.04.2006. Conform acestui contract, S.C. URSUS Breweries S.A. s-a angajat să vireze Municipiului Timişoara, pe perioada celor 5 ani ai contractului de asociere, suma de 500.000 USD pentru lucrările de restaurare a faţadelor clădirilor istorice din Timişoara. 

În acest context, s-a stabilit o listă a clădirilor care urmează să fie renovate, care cuprinde clădirile din Timişoara, Piaţa Unirii nr. 4, nr. 10 şi  nr. 11, listă aprobată prin Hotărârea Consiliului Local al Municipiului Timişoara nr. 147/ 25.03.2008, precum şi o convenţie cadru, aprobată prin HCL nr. 330/29.07.2008.

Pentru clădirea istorică din  Piaţa Unirii nr. 4, Timişoara, convenţia ce urma să fie semnată între Municipiul Timişoara şi proprietarul clădirii – respectiv Episcopia Ortodoxă Sârbă de Timişoara -   s-a aprobat prin Hotărârea Consiliului Local al Municipiului Timişoara nr. 343/28.09.2010, iar aceasta, fiind  înregistrată cu nr. 2, s-a semnat efectiv în data de 20.12.2010.
Episcopia Ortodoxă Sârbă de Timişoara a solicitat, prin Adresa înregistrată la Primăria Municipiului Timişoara cu nr. SC2011-009472/05.05.2011, modificarea Convenţiei nr. 2/20.12.2010 încheiată cu Municipiul Timişoara, în sensul eliminării obligaţiei depunerii de către aceasta a contribuţiei în vederea cofinanţării lucrărilor de reabilitare (100 mii USD), într-un cont ESCROW, obligaţie prevăzută la art. 4.3 şi la art.7.14  din convenţie.
Menţionăm că, iniţial, Episcopia Ortodoxă Sârbă de Timişoara intenţiona să contracteze un credit bancar în valoare de 100.000 dolari, în vederea asigurării contribuţiei sale la reabilitarea clădirii istorice din Piaţa Unirii nr. 4, şi depunerea acesteia într-un cont ESCROW, astfel cum se prevede la art.4.3 şi la art.7.14  din convenţie. 

Episcopia Ortodoxă Sârbă de Timişoara a motivat această solicitare prin faptul că i-a fost acceptată documentaţia pentru finanţarea finalizării lucrărilor la imobilul din Piaţa Unirii nr. 4 prin fonduri alocate de la bugetul de stat, fondurile alocate anual cultelor recunoscute în România, astfel fondurile care revin Episcopiei Ortodoxe Sârbe de Timişoara vor fi direcţionate spre finalizarea lucrărilor de reabilitare a clădirii din Piaţa Unirii nr. 4, aceasta reprezentând de fapt garanţia necesară finalizării acestor lucrări. Prin identificarea acestor fonduri Episcopia Ortodoxă Sârbă de Timişoara renunţă la accesarea creditului bancar care i-ar fi generat o situaţie economică dificilă.
De asemenea, Episcopia Ortodoxă Sârbă de Timişoara, în calitate de proprietar, se angajează să finalizeze lucrările de reabilitare exterioară a întregului imobil situat în Piaţa Unirii nr. 4 în totalitatea lor în cel mult 3 (trei) ani de la semnarea Actului Adiţional nr. 1.
Alternativa propusă de  Episcopia Ortodoxă Sârbă de Timişoara garantează reabilitarea în totalitate a imobilului din Piaţa Unirii nr.4, perspectivă incertă în condiţiile iniţiale deoarece conform cap.4. din Convenţia nr. 2/20.12.2010 contribuţia maximă  a beneficiarului nu depăşeşte valoarea de 100 mii USD care adunată la subvenţia acordată de Municipiul Timişoara nu acoperă valoarea totală a lucrărilor de intervenţie aferentă devizului general elaborat de proiectant. 
Având în vedere faptul că această solicitare a Episcopiei Ortodoxe Sârbe de Timişoara determină modificări asupra mai multor articole din convenţia de subvenţionare nr. 2/20.12.2010 încheiată între aceasta şi Municipiul Timişoara, propunem modificarea acestei convenţii printr-un Act Adiţional, care va cuprinde următoarele:

1. Municipiul Timişoara acordă subvenţii, în limita fondurilor disponibile, pentru lucrări de  restaurare, conservare şi punere în valoare doar asupra părţii de clădire adiacentă Pieţei Unirii a imobilului din Piaţa Unirii nr. 4. Restul clădirii va fi reabilitat prin grija şi pe cheltuiala proprietarului imobilului în termen de maxim 3 (trei) ani de la data semnării Actului Adiţional.
În Convenţia nr. 2/20.12.2010 se menţionează imobilul din Piaţa Unirii nr.4 care urma să fie reabilitat, iar în Actul Adiţional, deoarece s-au schimbat condiţiile cu privire la derularea proiectului din punct de vedere financiar în ceea ce priveşte obligaţiile beneficiarului, se menţionează partea de clădire care urmează să fie reabilitată  de către Municipiul Timişoara şi condiţiile în care proprietarul imobilului se angajează să finalizeze lucrările de reabilitare pentru restul clădirii.

2. Beneficiarul se angajează să finalizeze lucrările de reabilitare exterioară a întregului imobil situat în Piaţa Unirii nr. 4 în totalitatea lor în cel mult 3 (trei) ani de la semnarea Actului Adiţional, în acest sens beneficiarul se angajează să identifice şi să utilizeze fonduri suplimentare necesare finalizării lucrărilor.

La solicitarea beneficiarului, s-a renunţat la constituirea contului ESCROW, beneficiarul nu mai participă cu suma de 100 mii USD la reabilitarea imobilului ci îşi asumă finalizarea integrală a lucrărilor de reabilitare rămase neexecutate  în maxim 3 ani de la semnarea actului adiţional. 


3. Punctul nr. 4.1. din Convenţia de subvenţionare nr. 2/20.12.2010 se va modifica şi va avea următorul conţinut:
„4.1.Valoarea totală a lucrărilor de intervenţii conform devizului general elaborat de proiectant, parte a Proiectului tehnic este de 2.144,066 mii lei, din care valoarea lucrărilor de reabilitare este de 1.729,086 mii  lei la  care se adaugă TVA  414,980 mii lei.
Valoarea lucrărilor de intervenţii pentru partea de clădire adiacentă Pieţei Unirii a imobilului din Piaţa Unirii nr. 4 conform devizului elaborat de proiectant, parte a Proiectului tehnic este de 610,355 mii lei, din care valoarea lucrărilor de reabilitare este de 492,222 mii  lei la  care se adaugă TVA  118,133mii lei.”

Întrucât ulterior semnării Convenţiei de subvenţionare nr. 2/20.12.2010 s-a decis folosirea unor materiale de calitate superioară, valoarea totală a devizului general elaborat de proiectant, a crescut de la suma de 1.295,2 mii lei la suma de 2.144,066 mii lei. 

În Convenţia nr. 2/20.12.2010 se specifică valoarea lucrărilor de reabilitare conform devizului general elaborat de proiectant pentru întregul imobil, în completarea propusă se specifică valoarea lucrărilor pentru partea de clădire care urmează să fie reabilitată  de către Municipiul Timişoara.

4. Punctul nr. 4.2. din Convenţia de subvenţionare nr. 2/20.12.2010 se va modifica şi va avea următorul conţinut:
„4.2.  Municipiul acordă o subvenţie pentru măsuri de reabilitare a imobilului situat în Timişoara - Piaţa Unirii nr. 4, inclusiv dirigenţie de şantier, după cum urmează :

    a) - 344,32 mii lei - reprezentând contravaloarea în lei a sumei de 100 mii USD virată în contul Municipiului Timişoara de către SC URSUS Breweries SA în anul 2010 .
             b) - contravaloarea în lei a sumei de 100 mii USD la data efectuării viramentului în contul Municipiului Timişoara de către SC URSUS Breweries SA în anul 2011 .
Cele două sume cumulate reprezintă suma maximă acordată ca subvenţie de către Municipiul Timişoara pentru reabilitarea imobilului situat în Piaţa Unirii nr.4, conform  proiectului de reabilitare autorizat.”
În Convenţia nr. 2/20.12.2010 s-a menţionat anul în care urma să fie plătită suma de 344,32 mii lei fără alte clarificări, în modificarea propusă pentru punctul a), datorită faptului că lucrările de reabilitare se vor executa în anul 2011 se menţionează doar provenienţa sumei de mai sus. În ce priveşte punctul b) s-a propus modificarea pentru o asimilare mai uşoară a conţinutului articolului

5. Punctul nr. 4.3. din Convenţia de subvenţionare nr. 2/20.12.2010 se va modifica şi va avea următorul conţinut:

„4.3. Beneficiarul asigură cofinanţarea lucrărilor, prin achitarea contravalorii excedentare sumei menţionate la punctul 4.2. din prezenta convenţie, până la concurenţa valorii necesare executării lucrărilor de reabilitare, inclusiv dirigenţie de şantier, conform contractului de asistenţă tehnică semnat cu dirigintele de şantier respectiv a contractului de execuţie lucrări semnat cu executantul, la care se adaugă valoarea eventualelor lucrări suplimentare si/sau neprevăzute conform actelor adiţionale.”
În Convenţia nr. 2/20.12.2010, având în vedere că beneficiarul urma să acceseze un împrumut bancar în vederea contribuţiei la derularea proiectului, s-a specificat valoarea maximă a investiţiei ce urma să fie suportată de către beneficiar, în modificarea propusă nu a mai fost cazul să se introducă acest paragraf deoarece s-au schimbat condiţiile cu privire la derularea proiectului din punct de vedere financiar în ceea ce priveşte obligaţiile beneficiarului.

6. Punctul nr. 6.1. din Convenţia de subvenţionare nr. 2/20.12.2010 se va modifica şi va avea următorul conţinut:
„6.1. Include în programul anual de achiziţii publice al Municipiului Timişoara, în baza devizului general, contractele de prestări servicii (dirigenţie de şantier) şi execuţie lucrări necesare pentru reabilitarea imobilului din Timişoara, Piaţa Unirii nr. 4.”
Prezenta modificare s-a propus pentru o asimilare mai uşoară a conţinutului articolului.

7. Punctul nr. 6.2. din Convenţia de subvenţionare nr. 2/20.12.2010 se va modifica şi va avea următorul conţinut:

„6.2. Organizează şi desfăşoară, „prin compartimentele de specialitate”, procedurile de atribuire a contractelor de prestări servicii şi execuţie lucrări, în conformitate cu legislaţia română în vigoare (documentaţia de atribuire, desfăşurarea şedinţelor, desemnarea ofertantului câştigător, încheierea contractului).”

În modificarea propusă s-a adăugat menţiunea „prin compartimentele de specialitate” pentru a specifica faptul că fiecare etapă cade în sarcina compartimentului care are competenţă pentru etapa respectivă.


8. Punctul nr. 7.6. din Convenţia de subvenţionare nr. 2/20.12.2010 se va modifica şi va avea următorul conţinut:

„7.6. Va asigura accesul executantului, la utilităţi (apă-canal, electrice); Costurile pentru utilităţi se suportă de către executanţi.”

Se elimină „utilităţile termice” nefiind necesare.
9. Punctul nr. 7.7. din Convenţia de subvenţionare nr. 2/20.12.2010 se va modifica şi va avea următorul conţinut:

„7.7. Face parte, prin reprezentantul desemnat, din comisia de recepţie la terminarea lucrărilor respectiv din comisia de recepţie finală, numite de Municipiu.”

Se menţionează participarea beneficiarului în comisiile de recepţie, prin reprezentantul desemnat şi faptul că vor fi numite două comisii una la terminarea lucrărilor şi ce-a de a doua la expirarea perioadei de garanţie a lucrărilor, pentru recepţia finală.

10. Punctul nr. 7.14. din Convenţia de subvenţionare nr. 2/20.12.2010 se va elimina.

La solicitarea beneficiarului, s-a renunţat la constituirea contului ESCROW.

11. Punctul nr. 8.2. din Convenţia de subvenţionare nr. 2/20.12.2010 se va modifica şi va avea următorul conţinut:

„8.2. Subvenţiile se acordă strict pentru execuţie de lucrări de reabilitare şi servicii aferente (dirigenţie de şantier), în conformitate cu  devizului general întocmit de proiectant.”

Modificarea propusă elimină termenul „aprobat”, nefiind necesară aprobarea proiectului tehnic deoarece acesta a fost realizat prin grija şi pe cheltuiala proprietarului, şi specifică faptul că se face referire la devizul general „întocmit de proiectant”.

12. Punctul nr. 8.3. din Convenţia de subvenţionare nr. 2/20.12.2010 se va modifica şi va avea următorul conţinut:

„8.3. Plata subvenţiilor, aşa cum este definită la punctul 4, se face de către Municipiu, direct către prestator şi/sau executant, după avizarea situaţiilor de lucrări, respectiv a proceselor verbale de recepţie aferente, pe baza situaţiilor de plată şi a facturilor emise, confirmate de către Dirigintele de şantier şi de către beneficiar.”

Modificarea propusă are ca scop menţionarea în ordine cronologică a fazelor premergătoare achitării contravalorii lucrărilor executate.

13. Punctul nr. 8.4. din Convenţia de subvenţionare nr. 2/20.12.2010 se va modifica şi va avea următorul conţinut:

„8.4. Facturile vor fi achitate de către Municipiu, menţionat la pct. 4., eşalonat după cum urmează:

               - până la concurenţa sumei de  344,32 mii lei, se vor achita situaţiile de lucrări admise spre plată, conform stadiului fizic realizat, pct. 4.2., lit. a)
               - restul, până la concurenţa sumei menţionate la pct. 4.2.,lit. b), va fi achitat după admiterea spre plată a situaţiilor de lucrări întocmite conform stadiului fizic realizat, sau în cazul în care SC URSUS Breweries SA nu a virat ultima tranşă din contract se va achita în termen de 5 zile de la data efectuării viramentului în contul Municipiului Timişoara a contravalorii în lei a sumei de 100 mii USD.”
Când s-a semnat Convenţia nr. 2/20.12.2010 se preconiza ca lucrările de reabilitare să se desfăşoare în anul 2010, acum fiind în anul 2011 şi schimbându-se  condiţiile cu privire la derularea proiectului din punct de vedere financiar în ceea ce priveşte obligaţiile beneficiarului a fost necesară modificarea mai sus menţionată.


14. Punctul nr. 9.1. din Convenţia de subvenţionare nr. 2/20.12.2010 se va modifica şi va avea următorul conţinut:

„9.1. Data limită pentru realizarea lucrărilor de reabilitare de către Municipiul Timişoara este 15.12.2011, iar data limită pentru realizarea lucrărilor de către beneficiar este de 3 ani de la data semnării Actului Adiţional.”
S-au luat în considerare atât etapele premergătoare derulării lucrărilor de reabilitare ( pregătirea şi desfăşurarea procedurii de achiziţie publică în vederea contractării executantului), cât şi perioada necesară pentru derularea lucrărilor de reabilitare, considerându-se necesară modificarea termenului de finalizare a lucrărilor.

15.  Punctul nr. 9.2. din Convenţia de subvenţionare nr. 2/20.12.2010 se va elimina.

Având în vedere că ultima tranşă a Contractului de Asociere nr.1 din 20.05.2006 va fi virată de către SC URSUS Breweries SA în contul Municipiului Timişoara la o dată ulterioară, eliminăm punctul 9.2.

16. Punctul nr. 10.1. din Convenţia de subvenţionare nr. 2/20.12.2010 se va modifica şi va avea următorul conţinut:

„10.1. Părţile convenţiei au dreptul, pe durata derulării acesteia, de a conveni modificarea clauzelor convenţiei, prin act adiţional, numai în cazul apariţiei unor circumstanţe care lezează interesele comerciale legitime ale acestora şi care nu au putut fi prevăzute la data încheierii convenţiei.”

Se înlocuieşte „pe durata îndeplinirii convenţiei” cu „pe durata derulării acesteia” pentru a pune în concordanţă acest punct cu pct..5.1. din Convenţia nr. 2/20.12.2010.
Având în vedere cele expuse mai sus, precum şi importanţa reabilitării unei clădiri istorice semnificative pentru imaginea Pieţei Unirii şi a oraşului ca ansamblu, 

PROPUNEM APROBAREA:
-  Actului Adiţional nr. 1 la Convenţia nr. 2/20.12.2010 pentru reabilitarea clădirii istorice din Piaţa Unirii nr. 4, Timişoara, aprobată prin Hotărârea Consiliului Local al Municipiului Timişoara nr. 343/28.09.2010, Act Adiţional prevăzut în Anexa la prezentul referat.
Director executiv Direcţia Dezvoltare
               Director executiv Direcţia Economică


Arh. Aurelia Junie

                                                Ec. Smaranda Haracicu

Şef Serviciul CCRCIT                         


 
Ec. Iulia Ban                                                                      
                                                                            Avizat juridic 

                                                                   Jr.  Mirela Lasuschevici
Consilier CCRIT                            
Ing. Ovidiu Purdea     






PAGE  
1


                FP 53-01, Ver. 1


